


Σεμινάριο δημιουργικής γραφής για παιδιά (4ος κύκλος) στο Πνευματικό Κέντρο Χανίων
				ΔΕΛΤΙΟ ΤΥΠΟΥ 
Η γραφή είναι ένα παράθυρο στη φαντασία και ένα ισχυρό μέσο επικοινωνίας. Η συμμετοχή σε εργαστήρια γραφής μπορεί να είναι μια διασκεδαστική και εμπλουτιστική εμπειρία σε πολλά επίπεδα. Το εβδομαδιαίο εργαστήρι που διοργανώνεται και φέτος για 4η συνεχή χρονιά από την Περιφερειακή Ενότητα Χανίων και το Πνευματικό Κέντρο Χανίων προσφέρει χώρο για ελεύθερη έκφραση. Τα παιδιά θα μάθουν να δομούν μια ιστορία, να επινοούν ενδιαφέροντες χαρακτήρες και να διαχειρίζονται τα συναισθήματά τους μέσω των λέξεων. Στόχος μας δεν είναι να εκπαιδεύσουμε επαγγελματίες συγγραφείς, αλλά να δώσουμε στα παιδιά αυτοπεποίθηση. Η γραφή είναι ένα υπέροχο εργαλείο για προσωπική ανάπτυξη. Στην ψηφιακή εποχή, η ενδυνάμωση των παιδιών να δημιουργούν με λέξεις, έχει γίνει απαραίτητη.  Το σεμινάριο απευθύνεται σε παιδιά ηλικίας από 10 έως και 12 χρονών, θα πραγματοποιείται Σάββατο πρωί στο Π.Κ. Χανίων, θα είναι δωρεάν και θα αρχίσει τέλος Σεπτέμβρη με διάρκεια  έως τα Χριστούγεννα του 2026  στο Πνευματικό Κέντρο Χανίων (Ανδρέα Παπανδρέου 70). Το φετινό πρόγραμμα θα περιλαμβάνει μεταξύ των άλλων, την  δημιουργία φανταστικών ιστοριών αλλά και την έκδοση μιας συλλογικής ανθολογίας στο τέλος του σεμιναριακού κύκλου. Eισηγήτρια του σεμιναρίου θα είναι η Αγγελική Ροσμαράκη  Κοινωνιολόγος, Med Εκπαίδευσης, MSc Δημιουργικής Γραφής. Το τμήμα θα είναι ολιγομελές και θα τηρηθεί σειρά προτεραιότητας. Δηλώσεις συμμετοχής στις ηλεκτρονικές διευθύνσεις: agg.rosmaraki@gmail.com και zotou@crete.gov.gr 

